## La Generalitat i el Govern pacten un pla global per a facilitar la mobilitat i recuperar les infraestructures bàsiques a la província de València

*** El conseller Vicente Martínez Mus i el conseller Miguel Barrachina participen en la primera reunió del Grup de Resposta Immediata d’Infraestructures Consell-Govern amb la presència del ministre Óscar Puente
* Generalitat i Govern consensuen la constitució de dos subgrups de treball i acorden realitzar de manera conjunta un pla de transport
* Una primera estimació provisional quantifica en 2.600 milions la inversió necessària per a restaurar la zona afectada**

**València.**

La Generalitat i el Govern han acordat elaborar un pla global d’emergència per a coordinar la recuperació de la mobilitat i de les infraestructures bàsiques de la província de València i, així, pal·liar els greus danys ocasionats per les inundacions de la DANA. En els pròxims dies el ministre Óscar Puente es desplaçarà a València per a continuar amb les converses i els treballs de recuperació de les infraestructures viàries i ferroviàries.

Així s’ha acordat en la primera reunió del Grup de Resposta Immediata d’Infraestructures Consell-Govern en la qual han participat el conseller de Medi Ambient, Infraestructures i Territori, Vicente Martínez Mus, i el conseller d’Agricultura, Aigua, Ramaderia i Pesca, Miguel Barrachina, junt amb el ministre de Transports i Mobilitat Sostenible, Óscar Puente.

En la reunió s’han detallat les actuacions que ja estan realitzant les diverses administracions en la xarxa de carreteres i ferroviària, i s’ha consensuat la constitució de dos subgrups de treball per a avançar en els treballs i millorar la coordinació.

D’altra banda, s’ha acordat realitzar de manera conjunta un pla de transport per a donar una alternativa de mobilitat fins que es puguen restablir les principals vies d’entrada i eixida de València i els municipis afectats per les inundacions.

La Generalitat ha començat actuacions per a la reparació o construcció d’almenys nou estructures, entre les quals dos ponts de l’autovia CV-36 i dos més en la CV-33. A més, s’han començat a condicionar diverses carreteres a on hi ha hagut inundacions, com ara la CV-50 i la CV-400, de les quals ja s’han retirat vehicles i traslladat a diverses campes per al peritatge posterior. D’altra banda, s’actuarà a restaurar infraestructures agràries i forestals.

En la xarxa de Metrovalencia ja s’han iniciat els treballs per a restablir la circulació de manera progressiva, tant en les línies de tramvia com en el metro, després que les mateixes instal·lacions de Ferrocarrils de la Generalitat Valenciana (FGV) a València Sud es van vore afectades per les inundacions, amb danys significatius tant en els tallers com en les oficines i el lloc de comandament.

La xarxa ferroviària de titularitat autonòmica està molt danyada, especialment el tram entre San Isidro i Castelló amb tota mena de desperfectes tant en les vies com en les catenàries. Per això, en primer lloc es restablirà el tramvia l’11 de novembre i en les setmanes següents, la resta de línies de metro. Fins llavors s’han posat en marxa diverses línies d’autobús per a donar un servici alternatiu. Una primera estimació provisional quantifica en 2.600 milions d’euros la inversió necessària per a restaurar la zona afectada.

El Ministeri de Transports i Mobilitat Sostenible, per la seua banda, ja ha habilitat tots els carrils en la V-30, V-31, A-3 i de l’A-7 al nord de l’A-3, i avança en els treballs de reconstrucció de l’N-330, l’N-322 i de l’A-7. En esta última s’avança en la construcció del desviament provisional de l’A-7, amb limitacions de velocitat, per a permetre els moviments amb l’A-3.

En concret, ja s’està executant la formigonada per a la posterior instal·lació dels 250 marcs que conformaran el bypass sud provisional de la sud. El ministre ha destacat el bon ritme al qual avancen les obres, un fet que ha lloat el conseller valencià.

Quant a la xarxa de Rodalia de València, les línies C6 i C5 ja operen amb normalitat i amb reforç de capacitat, mentres que s’avança en les labors de neteja i retirada de vehicles de les vies i estacions de la C1, C2 i C3. S’han realitzat ja les avaluacions operatives de l’estat de la infraestructura. Les dos primeres línies presenten danys, però estan millor del que s’espera, la qual cosa permet que es puguen posar en marxa en un temps raonable. Per la seua banda, la situació de la C3 és molt complicada.

Generalitat i Govern també han consensuat que el Grup de Resposta Immediata d’Infraestructures es reunirà de manera periòdica i freqüent durant les pròximes setmanes, així com la constitució de dos subgrups de treball de perfil tècnic per al desenrotllament de les diverses actuacions. En els pròxims dies, el ministre Óscar Puente es desplaçarà a València per a continuar amb les converses i els treballs de recuperació de les infraestructures viàries i ferroviàries.

Fecha: 04/11/2024